b'\n_START_ARTICLE_\nJeff Porcaro\n_START_SECTION_\nZasebno \xc5\xbeivljenje\n_START_PARAGRAPH_\nPorcaro se je rodil v Hatfordu, v Connecticutu, tolkalistu Joeju Porcaru in njegovi \xc5\xbeeni Eileen. Njegova mlaj\xc5\xa1a brata Steve in Mike sta kasneje tudi postala studijska glasbenika in \xc4\x8dlana skupine Toto. Porcaro je odra\xc5\xa1\xc4\x8dal v \xc4\x8detrti San Fernando Valley, v Los Angelesu, obiskoval pa je srednjo \xc5\xa1olo Ulysses S. Grant High School._NEWLINE_22. oktobra 1983 se je Porcaro poro\xc4\x8dil s Susan Norris, ki je delala kot televizijska napovedovalka. Rodili so se jima trije sinovi, Christoper Joseph (1984), Miles Edwin Crawford (1986) in Nico Hendrix (1991).\n_START_SECTION_\nKariera\n_START_PARAGRAPH_\nPorcaro je pri\xc4\x8del z bobnanjem pri sedmih letih. Najprej ga je u\xc4\x8dil njegov o\xc4\x8de Joe Porcaro, kasneje pa Bob Zimmitti in Richie Lepore._NEWLINE_Ko je bil star sedemnajst, je prvi\xc4\x8d profesionalno igral v spremljevalni skupini Sonny and Cher. Kasneje je kot svoja idola tistega \xc4\x8dasa ozna\xc4\x8dil Jima Keltnerja in Jima Gordona. V svojih dvajsetih letih je Porcaro igral na \xc5\xa1tevilnih albumih, vklju\xc4\x8dno z albumi skupine Steely Dan. Preden je z bratom Stevom in prijateljema iz otro\xc5\xa1kih let Stevom Lukatherjem in Davidom Paichem ustanovil skupino Toto, je igral na turnejah skupine Boz Scaggs. Med bobnarji je Porcaro znan po "Rossana shufflu", bobnarskem vzorcu, ki ga je uporabil pri skladbi Rosanna, ki je bila nagrajena z Grammyjem._NEWLINE_Poleg dela s skupino Toto, je Porcaro sodeloval z mnogimi znanimi glasbeniki kot so: Boz Scaggs, Paul McCartney, Dire Straits, Donald Fagen, Steely Dan, Rickie Lee Jones, Michael Jackson, Al Jarreau, George Benson, Joe Walsh, Joe Cocker, Stan Getz, S\xc3\xa9rgio Mendes, Lee Ritenour, Christopher Cross, James Newton-Howard, Jim Messina, Barbra Streisand, Donna Summer, Diana Ross, Eric Carmen, Eric Clapton, Miles Davis, Bruce Springsteen, Elton John, Larry Carlton, Michael McDonald, Seals & Crofts in David Gilmour. Porcaro je igral bobne na \xc5\xa1tirih skladbah Jacksonovega albuma Thriller, igral pa je tudi pri skladbi Heal the World z albuma Dangerous. Igral je tudi na albumu Meanwhile skupine 10cc. Skupina je skladbo \xc2\xbbThe Night That the Stars Didn\'t Show", ki je iz\xc5\xa1la po njegovi smrti, posvetila njemu._NEWLINE_Richard Marx je skladbo \xc2\xbbOne Man\xc2\xab\xc2\xa0posvetil njemu in dejal, da je bil Porcaro najbolj\xc5\xa1i bobnar, s katerim je sodeloval. Michael Jackson je Porcaru napisal posvetilo v ovitek albuma HIStory:Past, Present and Future, Book I.\n_START_SECTION_\nSmrt\n_START_PARAGRAPH_\nPorcaro je umrl 5. avgusta 1992 v starosti 38 let. Ko je na vrtu \xc5\xa1kropil insekte mu je postalo slabo in odpeljali so ga v bolni\xc5\xa1nico Humana Hospital-West Hills, kjer je \xc5\xa1e istega ve\xc4\x8dera umrl. Po poro\xc4\x8danju \xc4\x8dasopisa Los Angeles Times je Okro\xc5\xbeni mrli\xc5\xa1ki oglednik pri\xc5\xa1el do sklepa, da je Porcaro umrl zaradi sr\xc4\x8dnega infarkta zaradi ateroskleroze in uporabe kokaina in ne zaradi alergijske reakcije na pesticide, kar trdi uradna spletna stran skupine Toto. Uradni vzrok smrti Porcara je bil dolgo \xc4\x8dasa predmet debat. Porcarova dru\xc5\xbeina, prijatelji in \xc4\x8dlani skupine Toto so zatrjevali, da je Porcaro ob\xc4\x8dasno u\xc5\xbeival kokain, da pa ni bil z njim zasvojen. Ve\xc4\x8dina ljudi, ki je Porcara poznala trdi, da je poro\xc4\x8dilo mrli\xc5\xa1kega oglednika napa\xc4\x8dno. Steve Lukather je v svojem intervjuju z revijo I\'d Hit That leta 2013 razkril, da je Porcaro imel dva strica, ki sta oba umrla pri svojih \xc5\xa1tiridesetih letih zaradi bolezni srca in verjame, da je Porcaro bolezen podedoval._NEWLINE_Porcarov pogreb je bil 10. avgusta 1992 na pokopali\xc5\xa1\xc4\x8du Hollywood Hills. Ustanovljen je bil spominski fond Jeffa Porcara, ki podpira glasbeno-umetni\xc5\xa1ki oddelek na srednji \xc5\xa1oli Grant High School v Los Angelesu, kjer se je Porcaro \xc5\xa1olal. 14. decembra 1992 je bil organiziran koncert v spomin Porcaru, ki se je odvijal v dvorani Universal Amphitheater, v Los Angelesu. Na koncertu so sodelovali znani izvajalci, kot so: Boz Scaggs, Donald Fagen, Don Henley, Michael McDonald, David Crosby, Eddie Van Halen in \xc4\x8dlani skupine Toto. Prihodki koncerta so bili namenjeni stro\xc5\xa1kom izobra\xc5\xbeevanja Porcarovih sinov._NEWLINE_Porcarov nagrobnik krasi vrstica iz skladbe \xc2\xbbWings of Time\xc2\xab\xc2\xa0z albuma Kingdom of Desire skupine Toto: "Our love doesn\'t end here; it lives forever, on the Wings of Time."\n_START_SECTION_\nOprema\n_START_PARAGRAPH_\nPorcaro je bil uporabnik bobnov znamke Pearl  (bil je njen predstavnik), uporabljal je \xc5\xa1e \xc4\x8dinele znamke Paiste, opne znamke Remo in udarjalke znamke Regaltip. Znamka Regaltip je izdala in \xc5\xa1e izdaja bobnarske palice z njegovim podpisom. Pred letom 1982, ko je postal predstavnik znamke Pearl, je uporabljal \xc5\xa1e druge znamke bobnov, kot so Ludwig-Musser, Gretsch in Camco.'